次韻答席蕃秀才論春秋
作者：項安世
朝代：宋

paragraphs: 北冀之土南交州，瓜戎直西東泗浮。
中間代霸若桃梗，列國聚散同夫不。
史編斷爛雜蟲鼠，野記紛綸充馬牛。
驚雷破聵目開瞽，上起蔑歃終麟遊。
玄鉛書字亦刀削，如木遇扁金逢歐。
不同釋子付泡幻，肯信蒙叟判浮休。
妍皮醜骨區萬態，大川小港條千洲。
年深未免成伯帛，聲亂已復還邾鄒。
崛興啖趙倚天斧，嗣有陳胡橫海舟。
群言一劃露初意，後學平濟無千憂。
當時豈爲題目計，此日寖成場屋流。
橫穿異義作同體，立取貴綬驅雄騶。
席君吾倩好兄弟，蜀郡此學多聲猷。
得來三歎出詩本，昉此一笑同茶甌。
願披一十九萬字，與子斟酌更獻詶。